Autoritățile locale au puterea de a decide câți bani alocă pentru salarii și cât dau pentru dezvoltare. Este responsabilitatea lor să-și administreze cheltuielile, spune președintele PSD, Liviu Dragnea.

Declarația vine după ce mai multe primării au cerut ajutor de la Guvern pentru că salariile au fost mărite atât de mult, încât bugetul local a fost deja epuizat.

„N-am auzit de asta”, a fost răspunsul lui Liviu Dragnea la întrebările jurnaliștilor.

„Orice primărie este autonomă, are libertatea, prin hotărâri de consiliu local, sa aprobe organigrama și bugetul. Ei decid câți bani alocă pentru salarii sau pentru dezvoltare. Au această autonomie, pentru că au cerut-o, dar și această responsabilitate a deciziilor pe care le iau”, a adăugat președintele PSD.

Întrebat despre cazul căminului de bătrâni din Talpa Teleorman, unde nu s-au primit salariile de 5 luni, potrivit unui jurnalist, Dragnea a răspuns: „Eu nu mai știu ce e acolo, eu am contribuit să se înființeze acel cămin, Consiliul Județean a asigurat cofinanțarea un număr de ani, apoi trebuia să se descurce singuri”.